钦定古今图书集成/方舆汇编/职方典/第1136卷
## 钦定古今图书集成/方舆汇编/职方典/第1136卷

| 钦定古今图书集成 方舆汇编 第一千一百三十六卷 |

| |

钦定古今图书集成方舆汇编职方典

第一千一百三十六卷目录

安陆府部汇考二

安陆府山川考一

职方典第一千一百三十六卷

### 安陆府山川考一 府县志合载

本府。〈钟祥县附郭。〉

城子山　在府城东百里，随州大洪山之南。绝顶方池数顷，清澈异常。四面悬岩峭壁，惟一迳可登，上有古城。

黄仙洞山　在府城东百里。昔黄石公憩此，因名，即敖水发源处。洞内豁然明旷，有龙潭，深不可测。郦道元注《涢水》云：“洪山下有石门，幽穴潜远” ，即其处也。洞外一石壁立，高五尺许，上书“胡少际，少溢于此，饮水三旬。” 胡不详何代人，其字皆以手画，随石形高下，而指络之迹宛然如新。龙爬山　在府城北二十里，山有龙爬痕。纯德山　在县东十里许，旧名松林山。按《明一统志》：“即明睿宗显陵也。隐隐隆隆，盘磅郁葱，是奠陵宫，肇锡嘉名，是曰纯德。”

章山　在府治南半里。西魏平汉，东立基州，仍统“章山” ，即此。

樠木山　在府治东。一名“武陵。” 楚武王伐随，出师，自丹阳心荡至樠木下而卒，即此。山有楚武王庙。

从岵山　在府城内，不甚高，昔多茂树。明睿宗尝登眺其上，制《汉江赋》。

清平山　，在县东南二十里。岳怀王、崇宁公主二墓在焉。

宝鹤山　在县东南二十里。郢靖王墓在焉。瑜灵山　在县东南三十里，梁庄王墓在焉。界山　在府城东北一百五十里，接随州界。花山　在府城东一百里。旧传灵济祖师过此，时百草开花，故名。

焦山　：在府城北九十里。

鸡笼山　：在郡东百里，高数百仞，与焦山对峙。山势秀丽，周环二十里，四面俱山，八峰环抱，而此峰居中。

侧山　，在县北百一十里。

周家山　，在县北百五里。

龟山　，在县东六十里。

子母山　，在县北百里。

石羊山　，在县东北四十里。

马头山　，在县东北百里。山形似马头，故名。火龙山　，在县东南三十里。

平顶山　：在县东郭外七里。

聊屈山　在县东七十里。突起县城东南，绵亘数十里。晓出郭门，望之如云，嵯峨耸秀，上有白鹿池，天旱不涸，下有龙窟，四时水清如注。鹰嘴山　在县东五十里，一岩悬出，如鹰嘴状。扁山　在县东北百里。

九华山　在县北百里。数峰高耸如九华，因名。欧家山　，在县东北百二十里。

翠屏山　在县东六十里。山势壁立，春夏翠屏千尺，因名。山腰有翠屏庵，清泉绕庵而下，灌田百亩，又名“万寿山。”

龙凤山　在县东五十里。山顶可窥汉江。屏风山　在汉江西六十里，绝顶平衍，中有两泉。宋开禧间，郡守李直炳徙居于此。

三尖山　，在县汉江西三十里。三峰插天，望长江如带。上有祖师行宫，朝谒甚众。

内方山　在汉江上，郡城西七十里，即《禹贡》所谓内方，一名章山，一名马良山。三国马良兄弟五人居此，并有才名。谚云：“马氏五常，白眉最良。” 又名马仙山，唐司马子微炼丹于此。

撞钟山　，在县汉江西四十里。

盐山　，在县汉江西二十里。

关门山　，在县汉江西三十五里。

鹞子山　，在县汉江西二十里。

黄泉洞山　在府城东八十里。山有黄泉洞。仙泽山　在府治北百里，高数百仞，下有洞。狮子山　、象山　俱在府北百里仙泽口。二山对峙，若二兽蹲踞水中，锁住水口，为郡城之锁，称奇胜云。

白水岩　在钟祥鸡笼山南。洞壑莹拔，有泉从

岩上飞瀑如练

孤楼岩　在郡城八十里。岩悬数十丈，楼构其上，攀援而登，四山峭壁如削，岩下有龙潭，春正月后，岩尝动如地震状，皆龙出入也。又有水乳滴成石佛像，须眉宛然。岩北有“雷打石” ，相传山麓有寺，一夜风雨大作，雷劈半山压之。今阴雨夜尚闻铙吹声。

盘石岭　在县东三十五里。有上盘石、中盘石、下盘石，言其石路盘回，故名。

九龙冈　在县东三里

太子冈　在县汉江西八十里。元文宗自潜邸归，即位常住此冈，故名。

阳明洞　，在鸡笼山北。门如城，中有石屏洞，门外石峰如笋。

仙人洞　，在郡东北，有石床石枕，深不可测，可避乱。

龟洞　，在聊屈山下。有潭称“龙窝” ，水清如注，祷雨辄应。

华岩洞　在郡东七十里。成化初，山崩洞见，土人于其地得古佛一尊，因石岩空旷成殿，列佛像于中。洞在岩旁，极深杳，相传有人秉炬而入，行数里，阻水隔岸似有人声，惧而出。

丘公垱　在龙爬山南十里。明善化公主墓在焉。

温峡口　在县东七十里。两山对峙，东山诸水俱由此出。

薰潭口　在县东北九十里。内有龙潭水于此口出。

虎峪口　，在县东北七十里，九华山、荀家峪诸山水合流于此，出直河。

汉江　在县西五里。按《水经》，沔水自武都至乐城称沔，渡口至姚方称汉；襄阳至沙羡又称沔，其实一水也。今郢城上愬宜城，下至沔阳，东岸迳锺、京、景三县，西岸迳锺、荆、潜、沔四州县境。沔水迳故鄀县南入境，今荆门界汉江北有县故基。南岸有石崖，俗名石梁山。山上有台，即《水经》所谓“南临沔津” ，津南有石山，上有古烽火台。县北有大城，楚昭王为吴所迫，绝郢徙都者也。丰乐河注之。又南经石城，即郡城。又南十里为刷马滩，南与臼水合。东南流迳内方山东，又东会权口，即古之权国也。东南与阳口合，迳古云杜县东，夏水从西来注之。又东迳左桑，又东合区亮水口，又东得合驿口，又东谓之横桑，又东谓郑潭。又东得断沔。又东与力口合。出境至汉阳，入于大江。

敖水　，在县东百里。源出黄仙洞，西流合枝水，迳洋、梓河、殷家河、直河注于汉，实曰“敖。”

枝水　在县东北。出横岭，西北流迳古鄀县界，西南迳秋城西南，左注敖水。

臼水　，源出聊屈山下，合澨水注于沔。《鲁定公四年》，吴师入郢，昭王奔随，济于成臼，谓此水也。权水　，源出西蒙诸山，迳太子冈，会流为曹将军港，迳内方山，东南流，迳古权国城，东南有那城，又东入于汉。

直河　在府城北一十五里。其水直注于大江。俗讹“直” 为“池” ，故又名池河。

丰乐河　在府城北一百里。灌田甚广，岁赖以丰。

龙母湖　在府治南三十里。水溢通汉江。旧传尝有龙驰骛于湖，名龙骛湖。俗讹“骛” 为“母。” 鞭尸滩　在汉江滨，伍贠鞭楚平王尸处。刷马滩　在汉江南一十五里。旧传关羽尝刷马于此，故名。

金港　：在府城南。源出樠木山，流一里入汉江。宋时，尝于此披沙求金，今湮塞为民居。

龙凤港　：在府城南四十里，本汉江支流。旧传：楚王尝乘彩舫，载嫔御往来游戏于此。

东港　：在县南堤内五十里。

黄泥港　：在县东十五里。

沙港　在县南五十里

冷水港　：在县江西三十里。

唐港　：在县西三十里。

九渡港　：在汉江西北四十里。

洗罗陂　：在府城北三十里。

竹篠陂　：在府城南四十里。

五龙堰　在府城南二十里，溉田数百顷。莲花堰　，在府城北三十里。

插屏堰　在府城南四十里。

龟鹤池　在府治南。汉梅福养龟鹤之所。鹿湖池　在府城东六十里。深不可测。旧传有白鹿入此，故名。

青泥池　在樠木山。《三国志》：“乐进与关羽相距青泥山” ，即此。

曲水池　在府城小东门外。梁太清间，卲陵王纶守郡，雅好宾客，乐于诗酒，慕王右军《兰亭》“流觞曲水” 之兴，故效焉。

楚贤井　在樠木山下，楚宋玉凿，亦名宋玉井。宋郡守张孝曾建亭，名曰“楚贤。”

炼丹井　在府城东南。相传汉梅福炼丹于此。两河口　，在汉江西北八十里。

利河口　在县西北五十里。

从家口　即从家庙。明崇祯九年八月溃，知县陈志广筑。

翟家口　明万历癸巳年溃，分守道薛三才、知府常裕、同知孙继先分筑。

金港口　接京山界

操家口　明万历癸巳年溃，薛三才等分筑黄家湾　，即杜公堤。

许家堤

皇清顺治十五年九月溃，知府马逄皋等修筑。康熙

元年复溃，分守道冯右京等修筑。

马家嘴　明万历癸巳年溃，分守道薛等修筑京山县。

凤凰山　：在县治南百步许。相传，虞帝时，有凤凰集此，因名。今平衍不类山形，但视他处微隆起，其上为城隍庙。

禅房山　在县东四十里。其上故有禅房院，宋程祁尝游之，有诗以唐诗“禅房花木深” 为韵。今废。

大月山　，在县东五十里。望之正圆肖满月，因名。

灵济山　，在县东五十里，与大月对峙，其上有庙，其神灵济。县东大山尽此。

旗山　在县东北八十里。

中盘山　在县东。石径盘旋若伏虎，因名。香山　，在县北八十里，高望数百里外，西下为竹畈，有“尚氏先茔。”

太阳山　，即《水经注》所名，去县北九十里。诸峰际空，登之则诸山又累然俯挹。其上多猿鹿，其阴多黑铅。

花山　，相传灵济祖师过此，百草皆花。稍下有天师观，即灵济道场。

大洪山　在县西北一百二十里，周百里馀，其南面县界也。《水经注》所谓“在随郡之西南，竟陵之东北” 者。其上多古迹，有寺可容数百僧。摩旗山　，在县西北六十里，上有观。元揭徯斯、卢摰、程文海有记游诗，有程文海碑。

鸡笼山　：在县西北九十里。形类鸡笼。

霍口山　，在县西北一百里。有霍姓者居其下，因名。

虎爪山　，在县西三十里。相传曾有异人驱虎过此，土宜治瓦器、石灰，资一县。

五泉山　，在县西八十里。

聊屈山　在县西九十里，杜元凯所名。山势突起，绵亘数十里，一名“卢屈” ，即古耶屈山。

沙子山　，在县西百一十里。其上有沙石，故名。石符山　，在县西南七十里。

磨石山　，在县西南七十里。俗传“关将军过此砺剑。”

马鞍山　，去县南二十里。形类马鞍，故名。天目山　，在县南三十里，有石磴纡，折而登，上有天目观。

子陵山　，在县南六十里。相传汉严子陵尝隐此。

纂子山　在县南六十里。

七宝山　在县南五十里。其上产铜铁。宋尝于此炉铸兵器，以矿色杂而止。

佛指山　，在县南七十里，状类人指。

雁鸣山　，世传光武夜过此，闻雁声，因名。火门山　，在县南八十里。世传光武夜举火度此，故名。唐陆羽庐火门山，荆南节度使成汭保火门山，皆此。

扈家山　在县西北十五里。宋有扈姓者居此，因名。其上有砦，野人时获炮斧之类。

圣境山　在县东北三十里。峻耸俯诸山，其上多林木，前临溪水，有观据其巅。自冬徂春，祷祠倾潜景，佛号之声，震撼山谷。

芭蕉山　在县北六十里。上多芭蕉，因名。石人山　，在县东北七十里。山腰有石，状类人。张良山　，在县北八里。峰峦高峻，草木秀美，峭壁间有一横径，多马迹。山下有铁弹丸如鸡卵，后人多得之。相传汉张良息马于此，因名。

京源山　在县东北一十里山窟下旧有石刻律诗十首，以“崖枯草茎瘦，水清鱼影寒” 为韵。今为野火所毁。

潼泉山　在县西六十里，以泉出山下，故名。城子山　，在县东二十里，遗址宛然。数年前土人犹掘得窖粟。

天门山　即西龙尾山，与火门相对。唐皮日休有《天门夕照》诗。

东龙尾山　：在县东南五十里。与西龙尾并蜿蜒象龙跃。

宝香山　，在县南九十里。北尽诸山，南望潜沔。旧传慈忍过此，手焚异香，故名。

大脊山　，去县西南七十里。其上有大人迹，故又云“大迹山。”

青山　，在县东南百里，望之若黛。

倪子山　，在县东南四十五里。昔有倪姓者居其趾。

三州山　在县南。登之可望随、郢、复三州，故名惠亭山　，去县一里许。善兴云雾，每旱暵候之，得片云拥其首，甘澍立降，故有庙。相传宋王安石为县尉，有惠政，后人思之而立庙。一名鸭嘴，其上有石肖鸭喙，故名富水。《郡志》云：“尝窃食复州粟，遂镌其喙。” 山形虽低于张良山，而瓌瑰特甚。

月掌山　去县西南八十里而近，山形半类月，半类人掌。

“五宝岩　在京山千佛寺之背。山有五峰，上轾下轩，巉岩峻绝，樵人亦时蹑之。多小石倒缀，采作假山，莹秀可爱。穿洞里许，一山蜿蜒东行，屈曲相对，划为两洞，皆透澈。山背两洞之阴有陂，诸谷水所会，前后悉秔田土。人欲灌注，则决陂贯北洞而出。既足，又贯南洞而出，牧竖田叟往往行其中以为常。而上又为大道” ，行旅驻足空中，亦异事也。

白水岩　，在鸡笼山南五里许。截山腹而立，高千馀丈，广数百步。洞壑莹秀，有泉从岩上飞流，望之高寒如百尺练。

青岩　，在太阳山西北，有溪水迳其下，上多草木苍璧，巉崖如堵墙，远视之，形色正青。

观音岩　在县东二十里官道旁。泉经崖巅，分四派下注，飞瀑如练，溉田数千顷。其下石壁峭立，殊诡百状。有岩洞数处，皆天然刓刻，略加结架，便成室屋。洞内一石，厥状绝肖。观音乔木丛篁，生石罅中，葱蒨可爱。其最古者娑罗树一茎大二十馀尺，叶如桂，朴实赤白相半，食之已腹疾。相传宋、元时物。旧有佛舍，嘉靖四年，御史王秀改建馆宇，迄今贵客多飧宿于此。参议陈良谟于崖端近娑罗树间置龙吻，雕刻如真，引泉流注而喷之，下承以池。池北构亭曰爽心。每暑月憩坐，珠沫飘忽作雨声，侵人衣裾，令有寒色。有使客命曰“石中水。” 馆后石壁前有坊，大书“宦游一快” ，字殊遒劲，御史褒善之笔也。诸名士至者辄赋诗。嘉靖三十九年，巡抚刘仑垣其崖端易“龙吻” 而大之，其他馆宇周墙，并加葺饰。

皇清顺治十五年，县令侯康民建《新亭》其旁。

滴水岩　去县东北五里。其山与京源山并峙，而崖在其麓。划为石屋，可容数榻。前临溪水，亦擅花竹之胜。旧有道人张憨居之。郝楚望过访，扁其洞曰“佳士岩。” 《因题十韵》。

扶儿岭　去县东北二十里。其上多蹲石，径道攲仄，昔有老父扶儿过此，因名。

梅花岭　在县东五十里。

罗汉岭　在县北一百里。其上平如掌，有打球场及故城垒。今有关王庙。

关王岭　，在县治北。上平如掌，有打球场及故城垒。

圣人岭　在县南五十里。相传孔子适楚经此。子陵洞　在子陵山半，深数丈，宽可坐数十人。洞尽处有大石，方广五六尺，世传子陵尝居之。又旁有井，尝有一星，光芒见于中。

空山洞　，去县二十五里，山玲珑通透，而“洞在山中，高广如数间屋，门有石鼓，击之铛然，中有石镜台。昔有人秉烛入游，约二里许，见大河，奔湍甚急，乃还。”

仙女洞　在县东南四十里。喦谷竞秀，泉脉交流，峭壁插天，水纹纡石如篆。洞有三门，中有石床、石枕、石镜台，相传仙姊所遗。宋时有道者秉烛入游，数日而出，即随州也。后有断之者，即遇迅雷暴雨，不复可入游者。或题长句云：“妆台夜月空悬镜，火窖春风不动烟。”

王莽洞　，在县南五十里，洞门南入北出其上。

有穴通明，可宴百客。凡洞皆有沁滴，惟此燥洁。冬帷帐而卧，不异堂室。因王莽经此，故名。黑龙洞　在京山赵横洞西南，泉自洞中流出，外人呼之，应声如在数十步外。

隍城洞　去县西北二十五里。赵淳有《记》。高山洞　，去县东南四十里崇山之间，旁有门，上有穴，方广数丈，向不知名。嘉靖戊申，有虎从溾南渡，土人逐至，南走入此洞，逐者以洞外石塞之，虎不得出，遂剌之，洞始著称。

白谷洞　，去邑西北五里。岩壑天然，两洞嵌空，内有钟乳，其天泉自顶上来，飞瀑百丈馀，汇于溾河。

穿洞　去五宝岩里许，一山蜿蜒东行，屈曲相对，划为两洞，皆透彻山背，长一箭许。两洞之阴有陂，诸谷水所会，前后悉秔田。土人欲灌注，则决陂贯北洞而出。既足，又贯南洞而出，牧竖田叟往往行其中以为常。而上又为大道，行旅驻足空中而不知，亦东北一奇观也。

常家洞　，在穿洞东。深三丈，广二丈，门愬清溪。有僧数辈，就洞架屋为庐。

小泉洞　在邑西五十里柳门口内。广敞可容数千人，河自内出。崇祯九年，贼逼南境，生员李应命率土人避于其中，贼果不能问。积薪厝火熏焉。凡在洞中，俱毙至千数百人。有全宗俱绝者，书之以志诫。

宋家坑洞　岭岑峻崄中腹窦而空。明末乙酉之难，自春徂夏，合五十里内外之家几千人避焉。洞壁有诗句，漫漶不可读，亦前代避兵处。若小泉诸洞，上无气眼，后无洞口，弗便樵汲。青烟一炬，而生灵坐毙矣。

老龙洞　在县北七十里。岩高洞敞，容数千人，水流经其中，深远不可测。明末土人避兵于此，全活甚众。

撒石坡　去县五里

鹿角坡　，去县三十里，其上多怪石，似鹿角。《隋书地理志》京山县下曰“有鹿角，今失其处” ，疑即此。

大石口　，石青色，莹净可爱，作碑础甚佳。溾水　经县城南，其源出县西北六十里花石岩谷中。《富水郡志图》曰：“回河” ，《安陆志》曰：“县河。” 今考郦道元《水经注》力口下曰：“溾水” ，其名始正。然谓出西南河地山，是指所合诸水，而未深考其源耳。

又水西北迳堰堤口诸泉入焉。又东南迳阁流铺，为阁流河。又东南迳横岭铺，北为姚家河，横岭及圆通寺水峡口诸水从南来注之。又西得花苑台泉，其水发县西北三十里，沸涌甚冽，溉田千顷。南流为叶公桥，过古文台，东南迳灵觉废寺，合容城河水及西十铺河水入溾。又东会丁家冲泉，泉出县西北十五里，东南流为七里桥河，入溾。又会五里桥水，水出沈家泉，迳惠亭山，山南北诸水注之。又会机坊桥水，东为漂丝潭，县旧有绢役，明嘉靖初罢。又会三女桥水，水出县西北十里马跑泉。《富水郡志》曰：“虎跑泉，相传关将军于此驻兵，乏水，士卒渴甚，夜有虎跑哮，马惊跑地，因得泉。” 东南流为司户潭，去县八里，界两山间，深不可测。昔有曹司户者，祷雨在此，弗应，司户委身潭中，须臾雨降，故名。又东南与张良诸泉汇为河，迳县西郊达溾。又东为多宝钟潭，去县南里馀，深数十寻，广丈馀。宋时寺毁于盗，有钟自烈焰中跃入，今河改潭湮。又东过县城南，得会仙桥。水发源张良山，南流迳多宝寺下，历县东门数十步许为会仙桥河，又数十步届于溾。又东为二龙潭，相传宋时有两龙跃此。又东受祈儿桥水，又东得塌桥水，又东南香山铺、欧家冲诸水从南来注之。又东得八里头、东十铺诸山泉，又东受京源泉，泉出京源山。又东受汤头泉，即《一统志》“温汤水出县东南十五里，温沸可浴，气如硫磺，内有小鱼游泳其中，流稍远，则冷若寒泉入溾。” 按《水经注》涢水下云：“涢水又东会温水，出竟陵郡新阳县东，口径三丈五尺，其热可以𬊈鸡。” 盖指此水也。应城之汤池，在县东境，上热视此更烈，然俱不入涢。又东南，龙王冲诸水从南来注溾。又东南观音岩泉，泉出顶南流泻溾。又东南为滚钟潭，县东南三十里。《富水郡志》云：在李家山后，耆旧相传，昔有寺，钟忽自楼出，滚入此潭，所历草皆偃生。又东会苦竹泉，泉出苦竹山，南流为老女河，注溾。又东得卢家诸泉，同入于溾。又东南为三里垱、七里垱水注之。又东杨家冲泉，从南来注之。又东得石激河水，水出雷家冲、丁家冲、禅房山诸泉。

汇为河。《富水郡志》曰：“石激”，今讹“石桥。”流十馀里，又曰赤脚凑溾。又东得汪家泉，于是东流二十里，迳景陵县杨须埠、皂角市，绕五华山，历霄城畈，播为蒿台湖入沔。按《水经注》云：溾水东南流，注霄城县大湖，又南入干沔，是曰力口。霄城，古竟陵隶县。齐以封刘怀珍、萧宝弘，梁以封范云，俱为食邑，曰笑城，传呼乖实耳。《沔阳志》曰：“蒿台湖达回河入汉。”回河一曰会河，即溾下流。《富水郡志》亦以溾为回河，溾与回声相近。但《沔阳志》谓其河自安陆直河东经皂角市者，是以直河为溾之源，误矣。或以溾为景陵城隍台河，而别列会河，不知二水同出而异名，不可分言也。富水　，在县东北八十里，即《水经注》所谓“大富水、小富水”者也。又云：“俗谓之大泌水。”又云：“大富水出太阳之阳，南流而左合小富水。小富水出山之东，屈而西南流，右合大富水”，正符今水道。但二水不专出太阳，盖并发大洪山白龙池，绕金刚坡分而东西流。东流者迳牛角尖，过小富街，东南迳天生堰。堰处四山中无泄处，其中多牙，牙鱼善儿啼，人不忍捕，恐即《山海经》所谓人鱼，《尔雅》所谓“鲵声似小儿”者也。又东南迳查山庙，土人云“其神三王”，岂即汉三王之谓耶？又东南为漩潭。又南迳贺家畈、车湾泉水垱。又东南为狮子垱、龙王垱。又东南至青口，与太阳山泉合。泉出山顶，下注但家冲，历太阳畈，折而西南流，与东河会，即富水矣。小富水又东南，历沙子畈、雷家港，至䨥河口而与大富水会。西流者过白岩山，东南得潮水泉，泉出金子山隐石间，日再潮，潮则有声如雷，少顷泛滥，声息乃退。又东迳黄金洼，得其泉水。又东南迳霍口及许家山，又东过纸厂，山中人善造纸。又东南过三步岭，又东南迳罗汉岭，俗传张果曾经此，溲其土，野人取以造酒，可代曲。又东南迳五台山，得其水。又东为冷水港，又东为大河头，太阳南谷中水从北来注之，陡岭及草鞋岭诸水从南来注之，故名。大河，即大富水矣。大富水又东西迳潭滨河，至双河口而与小富水会。二水既合，是曰富水河。土人又谓撞河，当繇双流交撞也。富水东南迳鹞子岩，又东南得师故泉。泉出山顶，飞流声闻四五里。相传有僧结庵于此，坐毙，故曰师故。又东过石人山，又东得新罗泉，泉出山中。尝有新罗僧居此，语众欲归，有神止之。僧言：“思乡中水神。”指其地，泉即涌出。僧尝之，味同故乡。僧又言思故乡鱼。神复指水得鱼，鱼形皆纤细，色斑目赤，僧遂不思还。又东南得鲍家河水，出符验山。又东为宋家河。又东为龙门潭。又东南迳富水寺东，寺即富水废县，《水经注》所谓“富水迳新市县治”者是已。又东南过滴水坡，有小聚落。又东得鱼子港水。又东迳东岳观，观故元时旗山镇巡简司，今废。又东南与鲜洪港水合，水出兴阳诸山。又东南为许家坝。又东南迳三㲼，右合石板河。石板河即宋石底河。河出院山，东得长冲诸水。又东南迳圣境山，得水洋泉。泉出山下，至天王寺汇为河。东南迳界山坡。又东南得白牛泉、石家泉。二泉出山中，至屈家垱注石底。又东南得田家泉。又东南迳杨女台，至三㲼，右合富水，以二水交流，故号“三㲼。”三㲼水东南迳七里畈，又东南，历应城县胡城畈，又东南，过胡坝巡简司，又东南，过应城县治西。又东南为黄家滩，至百步口注沔。

臼水　，即昭王所涉成臼也，土人谓之曰“成河。”